Korporativ buyurtmachilarning xarid komissiyalari tomonidan dastlabki malaka tanlovini oʻtkazish tartibi toʻgʻrisidagi namunaviy nizomni tasdiqlash haqida
(resolution, 2023-07-24)

Oʻzbekiston Respublikasining “Davlat xaridlari toʻgʻrisida”gi Qonuni, Oʻzbekiston Respublikasi Prezidentining 2021-yil 2-iyuldagi PQ-5171-son “Davlat xaridlari shaffofligini taʼminlash va samaradorligini oshirishga doir qoʻshimcha chora-tadbirlar toʻgʻrisida”gi hamda 2021-yil 6-iyuldagi PQ-5177-son “Korrupsiyaga qarshi kurashish faoliyatini samarali tashkil etishga doir qoʻshimcha chora-tadbirlar toʻgʻrisida”gi qarorlariga muvofiq Oʻzbekiston Respublikasi Davlat aktivlarini boshqarish agentligi va Moliya vazirligi qaror qiladi: 1. Korporativ buyurtmachilarning xarid komissiyalari tomonidan dastlabki malaka tanlovini oʻtkazish tartibi toʻgʻrisidagi namunaviy nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Ushbu Namunaviy nizom korporativ buyurtmachilarning xarid komissiyalari tomonidan xarid qilish tartib-taomillarida ishtirok etish uchun salohiyatli (potensial) ishtirokchilarning dastlabki malaka tanlovini tashkil etish, oʻtkazish tartibi hamda ularning ishonchliligini baholash mezonlarini belgilaydi. 1. Mazkur Namunaviy nizomda quyidagi asosiy tushunchalar qoʻllaniladi: korporativ buyurtmachi (bundan buyon matnda buyurtmachi deb yuritiladi) — Oʻzbekiston Respublikasi Prezidentining 2021-yil 2-iyuldagi PQ-5171-son qarori bilan tasdiqlangan Davlat xaridlarini amalga oshirish jarayonlari alohida tartibda nazorat qilinadigan ayrim korporativ va budjet buyurtmachilari roʻyxatida koʻrsatilgan korporativ buyurtmachilar; xarid komissiyasining masʼul kotibi (bundan buyon matnda kotib deb yuritiladi) — xarid komissiyasining tezkor faoliyatini tashkil etuvchi ovoz berish huquqiga ega boʻlmagan xodim; xarid qilish tartib-taomillari ishtirokchisi (bundan buyon matnda ishtirokchi deb yuritiladi) — xarid qilish tartib-taomilida qatnashishdan manfaatdor boʻlgan, dastlabki malaka tanlovi uchun talabnoma taqdim etgan Oʻzbekiston Respublikasining rezidenti yoki norezidenti boʻlgan jismoniy yoki yuridik shaxs; talabnoma — ishtirokchining yuridik maqomi, moliyaviy, tijorat, texnik imkoniyatlari toʻgʻrisidagi maʼlumotlarni oʻz ichiga olgan hujjatlar toʻplami. 2. Dastlabki malaka tanlovi xarid qilish tartib-taomilining bir qismi boʻlib, uning natijasi davlat xaridlari toʻgʻrisidagi shartnomani tuzish uchun asos hisoblanmaydi. 3. Xarid qilish hujjatlari shartlarida nazarda tutilgan hollarda xarid komissiyasi tomonidan ishtirokchilarni tanlab olish uchun dastlabki malaka tanlovi oʻtkazilishi mumkin. 4. Dastlabki malaka tanlovi eng yaxshi takliflarni tanlash (bundan buyon matnda tanlash deb yuritiladi) va tender orqali amalga oshiriladigan xaridlarga nisbatan qoʻllaniladi. 5. Dastlabki malaka tanlovidan muvaffaqiyatli oʻtgan salohiyatli ishtirokchilar bir yildan ortiq boʻlmagan muddat davomida korporativ buyurtmachilarning tanlash va tenderlarida ishtirokchi sifatida qatnashishi mumkin. 6. Dastlabki malaka tanlovini oʻtkazish tartibi va baholash mezonlari barcha uchun bir xil hisoblanadi hamda davlat xaridlarining asosiy prinsiplariga zid boʻlmasligi lozim. 7. Dastlabki malaka tanlovi tartib-taomili toʻgʻrisidagi maʼlumotlar barcha manfaatdor tomonlar uchun ochiq va shaffof boʻlishi hamda axborot almashuvi ixtiyoriy amalga oshirilishi lozim. 8. Dastlabki malaka tanlovini oʻtkazishning asosiy maqsadi quyidagilardan iborat: ishtirokchilarning moliyaviy, tijorat, ishlab chiqarish va texnik imkoniyatlarini oʻrganish; Oʻzbekiston Respublikasi qonunchiligiga muvofiq ishtirokchilarning ishonchliligini tekshirish; manfaatlar toʻqnashuvi va korrupsion omillar kelib chiqishining oldini olish. 9. Dastlabki malaka tanlovini oʻtkazishning vazifalari quyidagilar hisoblanadi: davlat xaridlari ijrochilari tomonidan shartnomalar boʻyicha majburiyatlarni bajarmaslik xatarlarini pasaytirish; buyurtmachilar faoliyatining uzluksiz va samarali ishlashini taʼminlash maqsadida xaridlarni oʻz vaqtida amalga oshirish; buyurtmachilarning mablagʻlaridan samarali foydalanish; buyurtmachilar tomonidan amalga oshiriladigan xaridlarda barcha ishtirokchilarga teng huquqli va adolatli shart-sharoitlar yaratish; ishtirokchilarni tanlashda manfaatlar toʻqnashuvi va korrupsiyaga yoʻl qoʻymaslik. 10. Dastlabki malaka tanlovini oʻtkazishda ishtirokchilar tomonidan taqdim etiladigan hujjatlar hamda ularni taqdim etish muddati xarid qilish hujjatlarida koʻrsatilishi lozim. Bunda, ishtirokchilar tomonidan quyidagi hujjatlarni taqdim etish nazarda tutiladi: taʼsis hujjatlari va davlat roʻyxatidan oʻtkazilganligi toʻgʻrisidagi guvohnoma; moliyaviy hisobotlar (tashqi auditor tashkilotlar tomonidan tasdiqlangan yoki soliq organlari tomonidan qabul qilinganligi tasdiqlangan holda); ekologik, gigiyenik sertifikatlash, kalibrlash toʻgʻrisidagi tegishli guvohnomalar yoki sinov bayonnomalari, sifat sertifikatlari, muvofiqlik sertifikatlari, shu jumladan xavfsizlik talablariga muvofiqlik sertifikatlari, tovar (ish, xizmat)lar pasportlari (tovar (ish, xizmat)larning xususiyatlaridan kelib chiqib mazkur hujjatlarning boʻlishi majburiyligi talab etiladigan hollarda); ishtirokchilarning ishbilarmonlik obroʻsini (ishchi-xodimlari malakasi, ish tajribasi, shu jumladan maxsus faoliyat boʻyicha tajribasi) tasdiqlovchi hujjatlar. Ishtirokchilar oʻz xohishiga koʻra faoliyatiga doir qoʻshimcha maʼlumotlar va hujjatlarni taqdim etishi mumkin. 11. Talabnoma ishtirokchilar tomonidan tanlash (tender) oʻtkazish toʻgʻrisidagi eʼlonda va xarid qilish hujjatlarida belgilangan talablar asosida takliflar bilan birga yuboriladi. 12. Ishtirokchilarni oʻrganish ular tomonidan taqdim qilingan talabnomalar, tasdiqlovchi hujjatlarni, shuningdek, ishtirokchilar toʻgʻrisidagi boshqa maʼlumotlarni tahlil qilish asosida amalga oshiriladi. Zaruriyat boʻlganda, ishtirokchilarning ishlab chiqarish jarayoni va mahsulotlarini qoʻshimcha ravishda oʻrganish uchun xarid komissiya tomonidan texnik audit oʻtkazish toʻgʻrisida tegishli qaror qabul qilinishi mumkin. 13. Kotib tomonidan uch ish kunidan ortiq boʻlmagan muddatda ishtirokchilar taqdim qilgan hujjatlarning toʻliqliligi hamda ishtirokchilar haqidagi quyidagi maʼlumotlar oʻrganiladi: Yagona interaktiv davlat xizmatlari portalidagi maʼlumotlar (yoki boshqa mamlakatlarning oʻxshash manbalari); ishtirokchi faoliyatning litsenziyalanadigan turi bilan shugʻullanganda, uning “Litsenziya” axborot tizimi yoki litsenziyalovchi organlarning rasmiy saytlaridagi litsenziyalar reyestrida mavjudligi; ishtirokchilarning maxsus axborot portalida insofsiz ijrochilar reyestrida, shuningdek toʻlanishi lozim boʻlgan qoʻshilgan qiymat soligʻi miqdorini kamaytirish huquqini suiisteʼmol qilgan korxonalar roʻyxatida mavjud yoki mavjud emasligi; ishtirokchining ishbilarmonlik obroʻsi toʻgʻrisidagi, shu jumladan ishtirokchilarning rasmiy veb-sayti, ommaviy-axborot vositalari, u aʼzo boʻlgan tarmoq uyushmalari va birlashmalari hamda boshqa Internet jahon axborot tarmogʻidagi veb-sayt va tegishli axborot tizimlari orqali olingan maʼlumotlar. Kotib tomonidan oʻtkazilgan oʻrganish natijalari xarid komissiyasiga taqdim etiladi va xarid komissiyasining yigʻilishida koʻrib chiqiladi. 14. Xarid komissiyasi kotib tomonidan taqdim etilgan oʻrganish natijalarini koʻrib chiqadi va quyidagilarni aniqlaydi: ishtirokchilarning oʻz vaqtida sifatli mahsulot ishlab chiqarish salohiyati, ularning ishlab chiqarish quvvati va ish tajribasi; ishtirokchilarning moliyaviy hisobotlari, shuningdek soliqlar va yigʻimlarni toʻlash boʻyicha muddati oʻtgan qarzdorligi mavjud emasligi; imtiyozli soliq rejimidagi moliyaviy operatsiyalarni amalga oshirishda maʼlumotlarni oshkor qilish va taqdim etishni nazarda tutmaydigan davlatlar yoki hududlarda (offshor hududlar) ishtirokchilar va ularning bank hisobraqamlari roʻyxatdan oʻtkazilganligi yoki oʻtkazilmaganligi; taʼsis hujjatlari va faoliyatining qonuniyligi; manfaatlar toʻqnashuvi va affillanganlik holatlari mavjud emasligi; ishtirokchilarning joriy buyurtmachi bilan ilgari tuzilgan shartnomalar boʻyicha oʻz zimmasiga olgan majburiyatlarning ijro etilmaganligi yoki lozim darajada ijro etilmaganligi boʻyicha sudda ishi koʻrilganligi; ishtirokchilarga nisbatan toʻlovga qobiliyatsizlik tartib-taomillarining mavjud emasligi. 15. Xarid komissiyasi zarur hollarda ishtirokchilarning roziligi bilan va ularni faoliyatiga aralashmasdan joyiga chiqqan holda texnik audit oʻtkazishi mumkin. Bunda, korxonaning ishlab chiqarish quvvati va mahsulotlarning sifati oʻrganiladi. 16. Quyidagi ishtirokchilar dastlabki malaka tanlovidan oʻtmagan hisoblanadi: malaka tanlovi uchun zarur hujjatlar toʻplamini toʻliq taqdim etmagan; oʻziga nisbatan toʻlovga qobiliyatsizlik tartib-taomillari joriy etilgan; Insofsiz ijrochilarning yagona reyestrida qayd etilgan; imtiyozli soliq rejimidagi moliyaviy operatsiyalarni amalga oshirishda maʼlumotlarni oshkor qilish va taqdim etishni nazarda tutmaydigan davlatlar yoki hududlarda (offshor hududlar) roʻyxatdan oʻtkazilgan yoki mazkur hududlarda bank hisobraqamlari ochgan ishtirokchilar; soliqlar va yigʻimlarni toʻlash boʻyicha muddati oʻtgan qarzdorligi mavjud boʻlgan; tanlash va tender oʻtkazish toʻgʻrisidagi eʼlon berilgan sanada davlat roʻyxatidan oʻtganiga olti oy toʻlmagan; manfaatlar toʻqnashuvi va affillanganlik holatlari mavjud boʻlgan; xarid komissiyasi tomonidan ishchi-xodimlar malakasi, ish tajribasi, shu jumladan maxsus faoliyat boʻyicha tajribasi, ishtirokchilarning oʻz vaqtida sifatli mahsulot ishlab chiqarish yoki yetkazib yetkazib salohiyati va/yoki quvvati yetarli emas deb topilgan. 17. Dastlabki malaka tanlovi natijalari xarid komissiyasining bayonnomasi bilan rasmiylashtiriladi. 18. Xarid komissiyasi bayonnoma rasmiylashtirilgan kundan boshlab uch ish kunidan kechiktirmasdan dastlabki malaka tanlovidan oʻtmagan ishtirokchilarning takliflarini rad etish sabablarini koʻrsatgan holda ularni xabardor qiladi. 19. Malaka tanlovidan oʻtgan ishtirokchilar roʻyxati buyurtmachilar tomonidan yuritiladi. 20. Budjet va boshqa korporativ buyurtmachilar dastlabki malaka tanlovini oʻtkazishda mazkur Namunaviy nizom qoidalaridan foydalanishi mumkin. 21. Dastlabki malaka tanlovi natijalaridan norozi boʻlgan ishtirokchilar sud tartibida shikoyat qilishga haqli. 22. Mazkur Namunaviy nizom talablarining buzilishida aybdor boʻlgan shaxslar qonunchilikda belgilangan tartibda javob beradilar.